b'\n_START_ARTICLE_\nHerluf Nygaard\n_START_SECTION_\nMilit\xc3\xa6rtjeneste\n_START_PARAGRAPH_\nHan startet sin utdannelse p\xc3\xa5 befalskolen i Harstad i 1938. I 1940 deltok han i kampene mot de tyske invasjonsstyrkene i Tr\xc3\xb8ndelag. H\xc3\xb8sten samme \xc3\xa5r kom han med i motstandsbevegelsen i Tr\xc3\xb8ndelag. I mars 1942 ble han sendt til Storbritannia via Stockholm for \xc3\xa5 skaffe telegrafist til Milorg-gruppen Lark i Trondheim. I Storbritannia ble han tilknyttet Kompani Linge._NEWLINE_Etter bare en m\xc3\xa5ned var Nygaard tilbake i Trondheim sammen med radiotelegrafisten Evald Hansen fra Kompani Linge. Han hadde s\xc3\xb8rget for en dekkhistorie og en lang sykmelding f\xc3\xb8r avreise, og kunne gjenoppta stillingen sin i Trondhjem Jernindustri uten at noen fattet mistanke. Under dette dekket drev han sammen med fire lingekarer tilknyttet Lark organisering og trening av motstandsgrupper og kartlegging av sabotasjem\xc3\xa5l._NEWLINE_Fra september 1942 var Nygaard leder av Lark. Han var blant annet involvert i forberedelsene til et planlagt angrep p\xc3\xa5 \xc2\xabTirpitz\xc2\xbb med miniub\xc3\xa5ter i november, Operasjon Title. Tirpitz l\xc3\xa5 p\xc3\xa5 dette tidspunktet i \xc3\x85senfjorden. Angrepet m\xc3\xa5tte imidlertid avlyses da sk\xc3\xb8yta, MK Arthur f\xc3\xb8rt av \xc2\xabShetlands-Larsen\xc2\xbb, som tauet miniub\xc3\xa5tene over fra Shetland kom ut i uv\xc3\xa6r og tauene r\xc3\xb8k. _NEWLINE_I desember samme \xc3\xa5r ble Nygaard arrestert. Han ble tatt da han kontaktet gruppens telegrafist Evald Hansen, uten \xc3\xa5 v\xc3\xa6re klar over at Gestapo rett f\xc3\xb8r hadde stormet Hansens leilighet. Nygaard ble torturert p\xc3\xa5 Gestapo-hovedkvarteret i Trondheim, Misjonshotellet, men klarte \xc3\xa5 r\xc3\xb8mme under overf\xc3\xb8ring til Vollan kretsfengsel og ta seg over grensen til Sverige._NEWLINE_Nygaard kom seg tilbake til England, hvor han fortsatte sin milit\xc3\xa6re utdannelse. Deretter dro han igjen til Norge for \xc3\xa5 organisere og trene hjemmestyrker i Notoddendistriktet i Operasjon Sunshine._NEWLINE_Etter krigen tok Herluf Nygaard utdannelse p\xc3\xa5 krigsskolen og H\xc3\xa6rens stabsskole. Han har tjenestegjort bl.a. i forsvarsstaben, Tysklandsbrigaden, H\xc3\xa6rens stabsskole, v\xc3\xa6rt sjef for distriktskommando \xc3\x98stlandet og Nord-H\xc3\xa5logaland landforsvar, og han har v\xc3\xa6rt ved de alliertes hovedkvarter i Paris. I 1967 ble han utnevnt til generalmajor og Generalinspekt\xc3\xb8r for Heimevernet (GIHV). I 1978 sluttet han i Forsvaret og ble administrerende direkt\xc3\xb8r for Industrivernet.\n_START_SECTION_\nUtmerkelser\n_START_PARAGRAPH_\nFor sin innsats er Herluf Nygaard hedret med mange utmerkelser. Han var kommand\xc3\xb8r av St. Olavs Orden og ble for sin krigsinnsats to ganger tildelt St. Olavsmedaljen med ekegren._NEWLINE_I 2001 ble et bronserelieff av Nygaard avduket p\xc3\xa5 Skodje kommunes tusen\xc3\xa5rssted. Han var selv til stede ved avdukingen, men d\xc3\xb8de kort tid senere.'